Урысейпсо зэхьэзэхуэм ирагъэблагъэ
Къэбэрдей-Балъкъэрым дзюдомкIэ и федерацэм и президент Емкъуж Мухьэмэд хъыбар къызэрыдигъэщIамкIэ, Грознэ къалэм мы махуэхэм щекIуэкIа, Кавказ Ищхъэрэ федеральнэ щIыналъэм и зэхьэзэхуэм КъБР-м и дзюдоистхэм медаль зэмылIэужьыгъуэу 8 къыщахьащ.
Шэшэным и къалащхьэм дэт «Олимпийский» спорт комплексым и алэрыбгъум щызэхуэсат илъэс 18-м зи ныбжьыр щIимыгъуа, КИФЩI-м и щIыпIэ псоми къикIа ныбжьыщIэ 600-м щIигъу.
ИригъэкIуэкIа зэпэщIэтыныгъэ гуащIэхэм псоми текIуэныгъэ щызыIэригъэхьащ зи хьэлъагъыр килограмм 70-м нэблагъэ Кабуловэ Миланэ. Къэбэрдей-Балъкъэрым иджыри зы дыщэ медаль къыхуихьащ килограмм 90-м нэблагъэхэм я гупым щыбанэ Шырыт Астемыр.
ЩIыналъэ зэхьэзэхуэм дыжьын медалхэр къащыIэрыхьащ Мэтай Даринэрэ (кг 40) Балъкъыз Алихъанрэ (кг 73-рэ). Ещанэ увыпIэхэр зыIэрагъэхьащ Шормэн Элеонорэ (кг 40), Узденов Алим (кг 60), Къардэн Ренат (кг 66-рэ), Касумов Ренат (кг 81-рэ) сымэ.
«Кавказ Ищхъэрэ федеральнэ щIыналъэм и зэпеуэм щытекIуахэмрэ къыщыхэжаныкIахэмрэ Iэмал ягъуэтащ щэкIуэгъуэм и 5 — 10-хэм Ялтэ къалэм щекIуэкIыну урысейпсо зэхьэзэхуэм хэтыну», — жиIащ Емкъуж Мухьэмэд.
ЖЫЛАСЭ Замир.
